Document ID: 32010R0416

REGOLAMENT TAL-KUMMISSJONI (UE) Nru 416/2010
tat-12 ta’ Mejju 2010
li jemenda l-Annessi I, II, III u IV tar-Regolament tal-Kunsill (KE) Nru 44/2001 dwar ġuriżdizzjoni u rikonoxximent u eżekuzzjoni ta' sentenzi f'materji ċivili u kummerċjali
IL-KUMMISSJONI EWROPEA,
Wara li kkunsidrat t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 44/2001 tat-22 ta’ Diċembru 2000 dwar ġuriżdizzjoni u rikonoxximent u eżekuzzjoni ta' sentenzi f'materji ċivili u kummerċjali (1), u b'mod partikolari l-Artikolu 74 tiegħu,
Billi:
(1)
L-Anness I tar-Regolament (KE) Nru 44/2001 jelenka r-regoli ta’ ġuriżdizzjoni nazzjonali msemmija fl-Artikoli 3(2) u 4(2) tar-Regolament. L-Anness II fih listi ta' qrati u awtoritajiet kompetenti li għandhom ġuriżdizzjoni fl-Istati Membri biex jittrattaw l-applikazzjonijiet għal dikjarazzjoni ta' eżekuzzjoni. L-Anness III jelenka l-qrati li lilhom jisgħu jiġu ppreżentati appelli kontra deċiżjonijiet dwar dikjarazzjoni ta’ eżekuzzjoni.
(2)
L-Annessi I, II u III tar-Regolament (KE) Nru 44/2001 ġew emendati diversi drabi, l-aħħar darba bir-Regolament tal-Kummissjoni (KE) Nru 280/2009 (2) sabiex jiġu aġġornati r-regoli ta’ ġuriżdizzjoni nazzjonali, il-listi tal-qrati jew tal-awtoritajiet kompetenti u l-proċeduri ta' rimedju applikabbli.
(3)
L-Istati Membri nnotifikaw il-Kummissjoni b’emendi addizzjonali għall-listi li jinsabu fl-Annessi I, II u III. Għaldaqstant jidher xieraq li jiġu ppubblikati verżjonijiet konsolidati tal-listi li jinsabu f'dawn l-annessi.
(4)
Skont l-Artikolu 4 tal-Ftehim bejn il-Komunità Ewropea u r-Renju tad-Danimarka dwar il-ġuriżdizzjoni u r-rikonoxximent u l-eżekuzzjoni tas-sentenzi f'materji ċivili u kummerċjali (3), id-Danimarka ma għandhiex tipparteċipa fl-adozzjoni tal-emendi għar-Regolament Brussell I u emendi bħal dawn m'għandhom la jorbtu lid-Danimarka u lanqas ma jkunu applikabbli għaliha.
(5)
Għaldaqstant, ir-Regolament (KE) Nru 44/2001 għandu jiġi emendat kif xieraq,
ADOTTAT AN IR-REGOLAMENT:
Artikolu 1
L-Annessi I u II tar-Regolament (KE) Nru 44/2001 huma ssostitwiti bl-Annessi korrispondenti ta' dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha skont it-Trattati.
Magħmul fi Brussell, it-12 ta’ Mejju 2010.

Labels: 3
11
15
18